b'\n_START_ARTICLE_\nZaj\xc4\x8dja dobrava\n_START_SECTION_\nZgodovina\n_START_PARAGRAPH_\nSkup\xc5\xa1\xc4\x8dina ob\xc4\x8dine Ljubljana Moste-Polje je Zaj\xc4\x8djo dobravo za krajinski park razglasila 1972. Zaradi nespo\xc5\xa1tovanja varovalnih predpisov, namre\xc4\x8d glasnih in mno\xc5\xbei\xc4\x8dnih veselic, neovirane vo\xc5\xbenje z motorji ter onesna\xc5\xbeevanja so leta 1982 za\xc4\x8deli razmi\xc5\xa1ljati o zaostritvi varovalnega re\xc5\xbeima. Krajani Krajevne skupnosti Zadobrova-Sneberje in Novo Polje so predlagali, naj se Zaj\xc4\x8dja dobrava prekvalificira v mestni park s spominskim obele\xc5\xbejem. Svet za urejanje prostora in varstvo okolja pri predsedstvu ob\xc4\x8dinske SZDL je bil ideji naklonjen, a je opozoril, da bi bilo za tak ukrep treba prej razlastiti lastnike kmetijskih zemlji\xc5\xa1\xc4\x8d ali pa ga sprejeti le za gozdni del parka. _NEWLINE_V Zaj\xc4\x8dji dobravi so organizirali ve\xc4\x8d ob\xc4\x8dinskih krosov: jesenski leta 1979 je privabil 1400 teka\xc4\x8dev. 18. februraja 2001 se je tu odvil orientacijski tek._NEWLINE_Turisti\xc4\x8dno dru\xc5\xa1tvo Zaj\xc4\x8dja dobrava je od 4. do 6. junija 1993 priredilo I. Extempore Zaj\xc4\x8dja dobrava; sodelovali so slikarji Gustav Gnamu\xc5\xa1, Irena \xc5\xa0pendl, Ignac Kofol, Dare Birsa, Marjan Gumilar, Lucijan Bratu\xc5\xa1, \xc4\x8crtomir Frelih in grafik Tadej Poga\xc4\x8dar.'